আবু হাতিম আল-রাজি

**আবু হাতিম মুহাম্মাদ ইবনে ইদ্রিস ইবনুল-মুনযির ইবনে দাউদ ইবনে মিহরান আল-হানজালি আল-গাতফানি আল-রাজি** ( আরবি: أبو حاتم محمد بن إدريس بن المنذر بن داود بن مهران الحنظلي الغطفاني الرازي) ছিলেন একজন প্রসিদ্ধ আলিম, মুহাদ্দিস ও জীবনীকার রিজাল শাস্ত্রজ্ঞ। সাধারণত তিনি নিজের উপনাম **আবু হাতিম আল-রাজি** নামেই অধিক প্রসিদ্ধ এবং এটিই তাঁর ডাক নাম ছিল। তিনি ১৯৫ হিজরি সালে (৮১০ খ্রি.) জন্মগ্রহণ করেন এবং ২৭৭ হিজরিতে (৮৯০ খ্রি.) মৃত্যুবরণ করেন। তাঁর পুত্র ইবনে আবি হাতিমও একজন প্রসিদ্ধ মুহাদ্দিস ছিলেন।। 

## উপনাম

* তাঁর জন্মভূমি রাই শহরের সাথে সম্পর্কের কারণে তাঁকে *আল-রাজি* বলা হয়। তাঁর বংশ মূলত ইস্পাহান শহরের অধিবাসী ছিল। এই কারণেই আবু নুয়াইম ইস্পাহানি তাঁর “আখবারে ইসফাহান” গ্রন্থে তাঁর জীবনী উল্লেখ করেন। তাকে গাতফানি ও হানযালিও বলা হয়। কারণ *হানযালা* গাতফান গোত্রের একটি শাখা ছিল। এ দুই গোত্রের সাথে তার সম্পর্ক ছিল ‘ওয়ালা’ (মুক্ত দাসত্ব-ভিত্তিক আনুগত্য) সূত্রে।
* তাঁর পুত্র আব্দুর রহমান ইবনে আবি হাতিম *আল-লুবাব* গ্রন্থে বলেন: “আমরা গাতাফান গোত্রের তামিম ইবনে হানযালার মাওলা (আনুগত্যসূত্রে সম্পর্কিত) ছিলাম।”
* ইবনুল আসির জাযারি বলেন: আবু হাতিম মুহাম্মদ ইবনে ইদরিস আল-হানযালি; তাঁর এই ‘আল-হানযালি’ উপাধি রাই শহরের ‘দারব হানযালা’ নামক একটি পাথরের সাথে সম্পর্কিত।”

## হাদিস অন্বেষণ
তিনি ২০৯ হিজরি সালে হাদিস সংকলন শুরু করেন, যখন তাঁর বয়স ছিল মাত্র ১৪ বছর। তিনি কুফা, বসরা, বাগদাদ, দামেস্ক, হিমস ও মিশর সফর করেন। তাঁর পুত্র বলেন: আমি আমার পিতাকে বলতে শুনেছি, “হাদিসের সন্ধানে প্রথম যে বছর বের হই, তখন আমি সাত বছর বাইরে অবস্থান করি। তখন হিসাব করে দেখলাম, আমি পায়ে হেঁটে এক হাজার ফারসাখের (এক ফারসাখ= ৩ মাইল) বেশি পথ অতিক্রম করেছি; এরপর আর হিসাব রাখিনি। আমি বাহরাইন থেকে মিশর পর্যন্ত হেঁটে গেছি; এরপর রামলা, দামেস্ক, আন্তাকিয়া, তারসুস। এরপর সেখান থেকে ফিরে প্রথমে হিমস; তারপর ইরাকের রাক্কায় যাই। এসব ভ্রমণ যখন শেষ করি, তখন আমার বয়স কেবল বিশ বছর। তিনি আরো বলেন: ২১৪ হিজরিতে আমি বসরায় এক বছর ছিলাম। সেখানে আমার সব কাপড় বিক্রি করে ফেলি; এমনকি কিছুই অবশিষ্ট ছিল না। দু’দিন অনাহারে ছিলাম। পরে আমার সঙ্গীকে জানালে সে বলল: আমার কাছে একটি দিনার আছে এবং সে তার অর্ধেক আমাকে দিল। একবার আমরা জাহাজ থেকে নেমে দেখি আমাদের সব খাদ্য শেষ; তখন আমরা টানা তিন দিন কিছু না খেয়েই হেঁটেছিলাম।

## শিক্ষকবৃন্দ
তিনি হাদিস বর্ণনা করেছেন আহমাদ ইবনুল কাসিম আল-জুহরি, মুহাম্মাদ ইবনে আবদুল্লাহ আল-আনসারি, উসমান ইবনুল হাইসাম আল-মুয়াজ্জিন, আফফান ইবনে মুসলিম আস-সাফফার, আবু নু‘য়াইম উবাইদুল্লাহ ইবনে মুসা, আদম ইবনে আবি ইউয়াস, আবুল ইয়ামান হাকাম ইবনে নাফি‘, সাঈদ ইবনে আবি মারইয়াম, আবু মিসহর আল-গাসসানি, আবু উমাইয়া তারসুসি, আবদুল্লাহ ইবনে সালিহ আজলি প্রমুখ প্রসিদ্ধ মুহাদ্দিসদের থেকে।

## ছাত্রবৃন্দ
তাঁর থেকে হাদিস বর্ণনা করেন এমন প্রসিদ্ধ মুহাদ্দিসরা হলেন: আবু দাউদ, নাসায়ী, ইবনে মাজাহ, তাঁর পুত্র আবদুর রহমান ইবনে আবি হাতিম, আবদাহ ইবনে সুলাইমান আল-মারওয়াযি, রাবি ইবনে সুলাইমান আল-মুরাদি, ইউনুস ইবনে আবদুল আ‘লা, মুহাম্মাদ ইবন আওফ আত-তাঈ, তাঁর সঙ্গী ও মামাতো ভাই আবু যুরয়া আল-রাজি, মুহাম্মদ ইবন হারুন আর-রুয়াইয়ানি, আবু ‘আওয়ানা আল-ইসফারায়িনি, ইবনে আবিদ্দুনিয়া, আবু জুরযা আদ-দিমাশকি, আবু আমর ইবনে হাকিম প্রমুখ।

## যাঁরা তাঁর হাদিস গ্রন্থভুক্ত করেন
তাঁর সূত্রে বর্ণিত হাদিস সংকলন করেন আবু দাউদ, নাসাঈ ও ইবনে মাজাহ।

হাদিসবিশারদ ইবনে হাজার আসকালানি তাঁর গ্রন্থ তাহযিব আত-তাহযিবে উল্লেখ করেন যে, ইবনে মাজাহ তাঁর থেকে তাফসির বিষয়েও বর্ণনা গ্রহণ করেছেন। অন্যদিকে তাজ উদ্দিন আস-সুবকি তাঁর তাবাকাত আশ-শাফিইয়্যাহ গ্রন্থে বলেন: কেউ কেউ উল্লেখ করেন যে, ইমাম বুখারি ও ইবনে মাজাহ তাঁর থেকে বর্ণনা করেছেন; তবে এ দাবির সুনির্দিষ্ট কোনো প্রমাণ নেই।

## গ্রহণযোগ্য
তাঁর সম্পর্কে হাদিসবিশারদ ও রিজালশাস্ত্রজ্ঞদের অভিমত হলো: 
* আবু বকর আল-খাল্লাল বলেন: "আবু হাতিম হাদিসশাস্ত্রে একজন ইমাম ছিলেন"।
* ইবনে খারাশ বলেন: “তিনি বিশ্বস্ততা ও গভীর জ্ঞানের অধিকারী ছিলেন।”
* নাসায়ী বলেন: “তিনি নির্ভরযোগ্য ছিলেন।”
* আবু নুয়াইম ফাদল ইবনে দুকাইন বলেন: তিনি (হিফজ) স্মরণশক্তি ও অনুধাবনের ক্ষেত্রে একজন ইমাম ছিলেন।
* আল-লালাকাঈ বলেন: “তিনি ছিলেন হাদিসশাস্ত্রে পারদর্শী, জ্ঞানী, অসাধারণ স্মৃতিশক্তির অধিকারী, নিখুঁত ও অটল একজন ইমাম।”
* ইবনে আবি হাতিম বলেন: আমি বিচারক মুসা ইবনে ইসহাককে বলতে শুনেছি, তোমার পিতার মতো এত শক্তিশালী স্মরণশক্তির মানুষ আমি দেখিনি। আমি তাকে জিজ্ঞেস করলাম, ‘আপনি কি আবু যুরয়াকে দেখেছেন? তিনি বললেন, ‘না।’ আমি ইউনুস ইবনে আব্দুল আ‘লাকে বলতে শুনেছি যে, আবু যুরআ ও আবু হাতিম ছিলেন খোরাসানের দুই ইমাম। তিনি তাঁদের জন্য দোয়া করে বলেন, তাঁদের অস্তিত্ব মুসলমানদের জন্য কল্যাণস্বরূপ।
* খতিব বাগদাদি বলেন: তিনি ছিলেন শীর্ষস্থানীয় (হাদিস) সংরক্ষণকারী পণ্ডিতদের একজন, যিনি জ্ঞান ও মর্যাদায় সুপরিচিত ছিলেন। 
* ইবনে আবি হাতিম আরো বলেন: “আমি বাবাকে বলতে শুনেছি, আমি আবুল ওয়ালিদ আত-তায়ালিসির দরজায় দাঁড়িয়ে ঘোষণা করলাম, ‘যে ব্যক্তি আমাকে এমন একটি বিরল, পূর্ণ সনদযুক্ত ও বিশুদ্ধ বর্ণনা শোনাতে পারবে, যা আমি আগে শুনিনি, তাকে আমি এক দিরহাম দান করব। সেখানে বহু আলেম উপস্থিত ছিলেন, তাঁদের মধ্যে আবু যুরয়া আল-রাজি ও তাঁর সমমানের অন্যরাও ছিলেন। আমার উদ্দেশ্য ছিল তাঁদের থেকে এমন কিছু জানা, যা আমার জানা নেই। কিন্তু তাঁদের কারও পক্ষেই এমন একটি বর্ণনা উপস্থাপন করা সম্ভব হয়নি।”
* আহমদ ইবনে সালামা আন-নিশাপুরি বলেন: “ইসহাক ও মুহাম্মদ ইবনে ইয়াহইয়ার পরে হাদিস সংরক্ষণ ও তার অর্থ বোঝার ক্ষেত্রে আবু হাতিমের চেয়ে অধিক পারদর্শী কাউকে আমি দেখিনি।”
* উসমান ইবনে খুরযায বলেন: “আমি চারজনকে সর্বাধিক স্মৃতিশক্তির অধিকারী হিসেবে দেখেছি; ইব্রাহিম ইবনে আরয়ারাহ, মুহাম্মদ ইবনুল মিনহাল, আবু যুরয়া ও আবু হাতিম।”
* আবু হাতিম নিজেই বলেন: মুহাম্মদ ইবনে ইয়াহিয়া আন-নিশাপুরি যখন রায় নগরে আগমন করেন, আমি তাঁকে ইমাম যুহরির সূত্রে তেরোটি বর্ণনা উপস্থাপন করি। তিনি এর মধ্যে মাত্র তিনটি চিনতে পারেন। এই বিষয়ে ইবনে হাজার আসকালানি মন্তব্য করেন: এটি তাঁর অসাধারণ স্মরণশক্তির প্রমাণ। কারণ ইমাম যুহরির বর্ণনা সম্পর্কে মুহাম্মদ ইবনে ইয়াহিয়া বিশেষজ্ঞ হিসেবে স্বীকৃত ছিলেন। তারপরও আবু হাতিম তাঁকে বিস্মিত করেন। তিনি তাঁর ‘তাকরিব আল-তাহযিব’ গ্রন্থে তাঁকে "শ্রেষ্ঠ সংরক্ষণকারী পণ্ডিতদের একজন” বলে উল্লেখ করেছেন।
* ইবনে কাসির তাঁর আল-বিদায়া ওয়ান নিহায়া গ্রন্থে বলেন, “তিনি ছিলেন শীর্ষস্থানীয় (হাদিস) সংরক্ষণকারী, হাদিসের বিশুদ্ধতা যাচাই ও রিজাল শাস্ত্রে পারদর্শী।”
* ইমাম যাহাবি তাঁর ‘আল-ইবার’ গ্রন্থে তাঁকে “পূর্বাঞ্চলের শ্রেষ্ঠ হাদিস সংরক্ষণকারী” বলেছেন। তিনি আরো বলেন: “তিনি অসাধারণ স্মৃতিশক্তিসম্পন্ন, ব্যাপক ভ্রমণকারী ও জ্ঞানের ভাণ্ডার ছিলেন। তিনি বুখারি ও আবু জুরয়ার সমপর্যায়ে ছিলেন।” এছাড়াও তিনি তাজকিরাতুল হুফ্ফাজ গ্রন্থে তাঁকে “মহান ইমাম ও বিশাল ব্যক্তিত্বদের একজন” বলেছেন।
* ইবনে নাসিরুদ্দিন আল-দিমাশকি বলেন: “তিনি বুখারি ও আবু যুরয়ার সমপর্যায়ে ছিলেন; হাদিসের অর্থ ও ব্যাখ্যায় সুপণ্ডিত, স্মরণশক্তিতে অগ্রগণ্য। অনেক হাদিসবিশারদ তাঁর প্রশংসা করেছেন।

## রচনাবলি

* *কিতাব আল-যুহদ*: এ গ্রন্থের একটি পাণ্ডুলিপি দামেস্কের আল-মাকতাবাতুল যাহিরিয়্যা গ্রন্থাগারে সংরক্ষিত আছে, যার নম্বর হলো ২৮।  
* *আল-যুয়াফা ওয়াল কাজ্জাবুন ওয়াল মাতরুকিন মিন আসহাবিল হাদিস*: এ গ্রন্থে আবু জুরযা ও আবু হাতিমের নিকট জিজ্ঞাসিত বর্ণনাকারীদের সম্পর্কে আলোচনা সংকলিত হয়েছে। এটি সংকলন ও রচনা করেন আবু উসমান সাঈদ ইবনে আমর আল-বারযাঈ, যিনি ২৯২ হিজরি সালে মারা যান। এর একটি কপি কায়রোতে অবস্থিত আরব পাণ্ডুলিপি ইনস্টিটিউটে সংরক্ষিত আছে, যা ইতিহাস বিভাগে ৭১৯ নম্বর হিসেবে তালিকাভুক্ত।
* *তাফসিরে কুরআন*
* *আল-জামে ফিল ফিকহ* 
* *আল-যিনাহ*
* *তাবাকাত আল-তাবিঈন*
* *মাসায়েলে ইমাম আহমদ*
* আল-ইতিকাদ

## মৃত্যু
আবু হাতিম আল-রাজি ২৭৭ হিজরি সালের শাবান মাসে মৃত্যুবরণ করেন। তখন তাঁর বয়স ছিল বিরাশি বছর। তিনি ইরানের রায় নগরে মারা যান। অন্য একটি বর্ণনায় তাঁর মৃত্যুর বছর ২৭৯ হিজরি বলা হয়েছে।

## জীবনী
অনেক জীবনীকার ও হাদিসবিশারদ তাঁর জীবনী ও মর্যাদা নিয়ে আলোচনা করেছেন। তাঁদের মধ্যে উল্লেখযোগ্য হলেন: 

* ইবনে তাহির আল-মাকদিসি তাঁর ‘*আল-জামা বাইনাস সাহিহাইন*' গ্রন্থে (৪৬৭)
* শামসুদ্দিন আয-যাহাবি তাঁর ‘আল-ইবার’ (২/৫৮) এবং তাজকিরাতুল হুফ্ফাজ (২/১৪৬) গ্রন্থে।
* ইবনে হাজার আসকালানি তাঁর তাহযিব আল-তাহযিব (৯/৩১) ও ‘আত-তাকরিব’ (২/১৪৭) গ্রন্থে।
* খাজারজি তাঁর ‘খুলাসাতু তাযহিবিল কামাল’ (২৭৮)  গ্রন্থে।
* ইবন কাসির তাঁর আল-বিদায়া ওয়ান নিহায়া (১১/৫৯) গ্রন্থে।
* খতিব বাগদাদি তাঁর *তারিখ বাগদাদ (২/৭৩)* গ্রন্থে।
* মুজিরুদ্দিন আল-উলাইমি তাঁর ‘আল-মানহাজুল আহমাদ’ (১/১৮৩) গ্রন্থে।
* ইবনুল ইমাদ হাম্বালি তাঁর *শাজারাতুয যাহাব* (২/১৭১) গ্রন্থে।
* ইবনে আবি ইয়ালা তাঁর *তাবাকাতুল হানাবিলা* (২/২৮৪) গ্রন্থে।
* তাজ উদ্দিন সুবকি *তাবাকাতুশ শাফেয়িয়্যা* ( ১/২৯৯) গ্রন্থে।
* তাঁর পুত্র ইবনে আবি হাতিম তাঁর ‘মুকাদ্দিমাতুল জারহ ওয়াল তাদিল' (৩৪৯) গ্রন্থে।
* আবু নু‘য়াইম আল-ইসফাহানি তাঁর ‘আখবারে ইসফাহান’ (২/২০১) গ্রন্থে।
* উমর রিদা কাহহালা তাঁর ‘মুজামুল মুয়াল্লিফিন’ (৯/৩৫) গ্রন্থে।

## তথ্যসূত্র

বিষয়শ্রেণী:মুহাদ্দিস
বিষয়শ্রেণী:৮১০-এ জন্ম
বিষয়শ্রেণী:৮৯০-এ মৃত্যু